觀胡文恭樞密全集偶成一首
作者：蘇籀
朝代：宋

paragraphs: 鏗鈜正始音，嚴密萃英耆。
上仁體勛華，四方致雍熙。
文賦鳴升平，聲譽藝林馳。
心口爛錦繡，欬唾皆珠璣。
韜涵白圭玷，揮灑清風詞。
興寄擴無窮，標望擅一時。
聖主逢嘉祐，兩府皆龍夔。
豈應獻納際，造次差毫釐。
百爾賢佞評，卓絕公是非。
獨無許郭術，人實不易窺。
東阿昭明懵，貝錦尤疏紕。
猶子後來傑，元祐參丞疑。
蟬聯襲簪橐，孫侄聲華飛。
婦韓外曾裔，稚子甥曰彌。
撫編可勝嘆，綴緝刻棠梨。
定評楊謝公，遺芳六一碑。